**კვირია - ცისკარი**

ხალხური პოეზიის, თქმულებების, ზღაპრების თუ ანდაზა-გამოცანების დაკვირვებული შესწავლა შუქს ჰფენს ამა თუ იმ ერის ისტორიის, ეთნოგრაფიის, რელიგიის იმ საკითხებს, რომელთაც დავიწყების მტვერი მიჰყრიათ, დროთაგანმავლობაში გაუგებარნი და აუხსნელნი დარჩენილან.

ძველი ხალხური ლექსის მცირე ფრაგმენტიც კი, თუ მას საჭირო ცნობა შემოუნახავს, დაკვირვებული მკვლევარის ხელში იმ ჩუქურთმად იქცევა ხოლმე, რომელიც აწ დანგრეული და შერყვნილი ძეგლის სახის აღდგენას ემსახურება.

ამ მხრივ ფასდაუდებელია ღვაწლი ივანე ჯავახიშვილისა, რომელმაც ძველი ხალხური თქმულებების, ლექსებისა თუ სხვა ზეპირი გადმოცემების საფუძველზე გონებამახვილურად აღადგინა ქართველთა უძველესი მსოფლმხედველობა, წარმარტული პანთეონი\*.

ივანე ჯავახიშვილის გამოკვლევით, ქართულ წარმართულ ღვთაებათა შორის ერთ-ერთი მთავარი ადგილი კვირიას (იგივე კვირიაე, კვირაე, კვირეე) ეჭირა. იგი ითვლებოდა იმ ღვთაებად, "რომელსაც სამართალი ეკითხებოდა და ებარა".

ხახმატის ჯვარის ხუცის დამწყალობებაში ნათქვამია: "დიდება და გამარჯვება ძალ-ღთისასა, ს ა მ ა რ თ ა ლ ს კ ვ ი რ ი ა ს ა ს. ძალაი ღთისა გწყალობდეთავ და ს ა მ ა რ თ ა ლ ი კ ვ ი რ ი ა ე ს ა".

როგორც ივ. ჯავახიშვილი აღნიშნავს, "ბედსა და წულის გამოთხოვა და მიცემაც მორიგე ღმერთზე და კვირიაზე იყო უმთავრესად დამოკიდებული".

აი, როგორ ამწყალობნებს იგივე ხახმატი ხუცი;

"წული ვის ყავდეს, გაუზარდეთ, - არ ყავდეს - და, თუ ვინმე გეხვეწებოდეს, ღმერთსა და კ ვ ი რ ი ა ს გ ა მ ო უ თ ხ ო ვ ე თ".

როგორც ერთი ხევსურული დამწყალობნების შესწავლიდან ირკვევა, კვირია, მორიგე ღმერთთან ერთად წარმათული რწმენით დარ-ამინდის, ტაროსის გამგებელადაც ითვლებოდა:

"მორიგეს ღმერთსა და დიდ კვირაეს გახვეწებთ, თქვენ უშველეთ თქვენს მეხვეწერთ... ე ს ზ ა ფ ხ უ ლ ი მ შ ვ ი დ ო ბ ი თ დ ა მ დ გ ა რ მ შ ვ ი დ ო ბ ი თ გ ა დ ა ა ყ ე ნ ე თ" (ვ. ბარდაველიძე. "აღმ. საქ. ქართველი მთიელების სასულიერო ტექსტები".)

როგორც ვხედავთ, კვირია ქართული წარმართულ პანთეონში გავლენიანი ღვთაება ყოფილა. მას უმაღლესი ("მორიგე") ღვთაების კარზე თავისუფალი შესვლა-გამოსვლის და მოქმედების უფლება ჰქონია და ხალხის რწმენით, "ღვთის კარზე მოარულ" ღვთაებად ყოფილა მიჩნეული.

თუში მთქმელებისაგან ვ. ბარდაველიძის მიერ ჩაწერილ ლექსებში კვირია ღმერთის შემდეგ იხსენიება:

პირველად ღმერთი ვახსენოთ, ის უფრო დიდებულია,

მემრე ვადიდოთ კვირაე, კვირაე კარაღვთისია,

მემრე ვადიდოთ ფიწალე, ლაშქრისა წინამძღვარია.

მერმე ვადიდოთ კოპალე, კოპალე კარატისია...

. . . . . . . . . . . . . . . . . . . . . . . . . . . . . . . . . . .

ჯერეღა ღმერთი ვადიდოთ, მით უფრო დიდებულია,

\_\_\_\_\_\_\_\_\_

\* იხ. ივ. ჯავახიშვილი, "ქართველი ერის ისტორიის შესავალი", ნა. I, გვ. 201-203.

მემრე ვახსენოთ კვირაე, კვირაე კარღვთისია.

მემრედ ვადიდოთ გიორგი, გიორგი სახეოსია,

მერმედ ვადიდოთ ფიწალე, ფიწალე დოჭურთისია...

კვირია, როგორც ღვთაება, სვანურ გადმოცემებშიც იხსენიება.

ივ. ჯავახიშვილი, განიხილავს რა არსენ ონიანის ცნობეს სვანთა ძველი საგალობლის "კვირაიჲ ღმერთის" შესახებ, აღნიშნავს:

"კვირაიჲს თქმის დროს ყველანი პირს აღმოსავლეთისაკენ იზამენ და საგალობელს ისე ამბობენ ხოლმე. ეს საგალობელი ღვთის დიდი სავედრებელია და მისი წარმოთქმის დროს ყველა ქუდმოხდილია და პირჯვარს იწერს".

მკვლევარი სინანულით აღნიშნავს, რომ არსენ ონიანის ცნობა კვირიას შესახებ "ამით თავდება" და ონიანს არაფერი აქვს იმის გამო ნათქვამი, თუ კვირია რა ღვთაებად ეხეტებათ სვანებს და რას შესთხოვენ ხოლმე მას.

თუ ჩავუფიქრდებით არსენ ონიანის ცნობას, რომ კვირიაზე მლოცველი წარმართები "პირს აღმოსავლეთისაკენ იზამენ და საგალობელს ისე ამბობენ ხოლმე", სავარაუდებელი ხდება, რომ კვირია რომელიმე მნათობს უნდა წარმოადგენდეს.

შეიძლება ეჭვმიუტანელად ითქვას, რომ ძველ ქართველებს კვირია მზის სახით არ უნდა წარმოედგინათ. ხალხის წარმოდგენით, მზე მუდამ პირველ მნათობად და, აქედან, პირველ ღვთაებად იყო მიჩნეული.

კვირია, ხალხის რწმენით, მართალია, ძლიერი ღვთაება იყო, მაგრამ პირველი ("მორიგე") ღვთაება არ იყო, ამიტომ ხალხი მას მზის სახით ვერ წარმოიდგენდა.

თავისი მნიშვნელობით და სიდიდით მზის მომდევნო მნათობი მთვარეა, მაგრამ მთვარე კვირიად ვერ ჩაითვლება, რადგან, ხალხის რწმენით, კვირია ღვთის (ე.ი. მზის) "კარზე მოარული" ღვთაებაა.

"ღვთის კარზე მოარულ" ღვთაებად (კვირიად) უფრო შესაძლებელია ცისკარი მივიჩნიოთ, რომელიც უშუალოდ უსწრებს მზის ამოსვლას, მოუძღვის მას და თითქოს მზის მობრძაების მაცნე და მახარობელია.

ამის დასადასტურებლად შეიძლება გამოდგეს ივ. ბუქურაულის მიერ თუშეთში ჩაწერილი ერთი ძველი ხალხური ლექსი "თუშეთის წმინდანები". აი ამ ლექსის დასწყისი სტრიქონები, სადაც კვირიას ცისკარობაა დადასტურებული:

პირველად ღმერთი ვახსენოთ,

ის უფრო დიდებულია,

მერმე ნასისკარ კვირაე,

ღვთის კარზე მდგომიარეა;

მერმრინას ბერის სამება,

წოვათას მბრძანებელია,

მემრინას ლაშას გიორგი,

ლაშქართა წინამძღოლია,

მემრინას გმირი კოპალა,

დევ-ქაჯთა პირის მშლელია;

მემრინას ხახმატ გიორგი,

გაჭირდეს მშველებელია,

მემრინას მაგეხ გიორგი,

მთაზედა ყარაულია;

მემრინას წმინდა თევდორა,

. . . . . . . . . . . . . . და სხვა....

ამ თუშურ ლექსში, რომელიც ზემოთ მოყვანილ ლექსებზე გაცილებით ადრეა ჩაწერილი ივ. ბუქურალის მიერ, როგორც ვხედავთ, კვირია "ღვთის კარზე მოარულ (ღვთის კარზე მდგომიარე)" ღვთაებად არის წარმოდგენილი... მაგრამ რას ნიშნავს "კვირიას" წინ ნახსენები გაუგებარი გამოთქმა "მემრე ნასისკრ?...

აქ მთქმელის, ჩამწერის ან მბეჭდავსი შეცდომასთან უნდ გვქონდეს საქმე. ეს გაუგებარია "ნასისკარ-"ი ორი ნაწილისაგან შესდგება ("ნა"- "სისკარ") "ნა" ეკუთვნის მის წინ მდგომ "მემრეს" და მათი ბუნებრივი დაკავშირებით (მემრე+ნა) ვღებულობთ "მემრენას" ანუ "მემრინას", რაც ამ ლექსში ამის შემდეგ კიდევ ხუთჯერ არის გამეორებული:

"მ ე მ რ ი ნ ა ს ბერი სამება"

"მ ე მ რ ი ნ ა ს ლაშას გიორგი"

"მ ე მ რ ი ნ ა ს გმირი კოპალა" და სხვ.

ე. ი. ჯერ მთავარი ღვთაება ღმერთი ვახსენოთ და მემრე ("მემრინას") მისი მომდევნო ღვთაებები - კვირია, ბერი სამება და სხვაო.

ამგვარად, მთავარი ღვთაების შემდეგ ნახსენები ღვთაეის (კვირიას) ეპითეტად ამ "მემრინას" შემდეგ ნახმარია "სისკარ"-ი.

"სისკარი" კი იგივე ცისკარია.

მთის კილოებში ბგერათა ასიმილაციის შედეგად ცისკარი "სისკარად" გამოითქმის.

ერთ-ერთ ხევსურულ ლექსში ასეთ ადგილს ვხვდებით:

"ტირილით ამამხდარიყვა სისკარი თენებისაო" (ა. შანიძე, ხევს. პოეზია, გვ. 88, ლექსი 209).

ასევე გამოითქმის ცისკარი კარატის ხუცის იმ დამწერლობებში, რომელიც ივ. ჯავახიშვილს მოჰყავს ქართველთა უძველესი მსოფლმხედველობის რკვევის დროს:

"თუ რა შეგცოდონ ან ბნელსა (ე.ი. ღამე), ან სისკარსა, ან... ნალითა, ან პირისქარითა (ე.ი. სიტყვით), იამან-მახვილითა, საბელ-სამხრითა, გზა შარად ლახვითა (ე. ი. მგზავრობაში). შენაწყენ-შენაცოდარ შაუნდევით", (ივ. ჯავახიშვილი, ქართ. ერის ისტ. შესავალი, გვ. 181).

ამრიგად, პირვანდელი სახით აღდგენის შემდეგ ივ. ბუქურაულისეული "თუშეთის წმინდანების" პირველი სტროფი ასე უნდა წავიკითხოთ:

პირველად ღმერთი ვახსენოთ,

ის უფრო დიდებულია,

მ ე მ რ ი ნ ა ს ს ი ს კ ა რ კ ვ ი რ ა ე,

ღვთის კარზე მდგომიარეა.

როგორც ვხედავთ, ამ ძველი ხალხური ლექსით ცისკარისა და კვირიას მნიშვნელობა გაიგივებულია. შეიძლება ვიფიქოთ, რომ ქართველ ხალხს ერთ-ერთი თავისი მთავარი წარმართული ღვთაება "კვირია" ცისკრის სახით ჰყავდა წარმოდგენილი.

1956 წ.